એકેડમી ઓફ પીડિયાટ્રીક, અમદાવાદ અને ગુજરાત આઇપી, આઇડી ચેપ્ટર દ્વારા આયોજિત આ બહુ મહત્વની કોન્ફરન્સમાં દેશભરમાંથી ૮૦૦થી વધુ નિષ્ણાત તબીબો, પીડિયાટ્રીશીયન સહિતનાં તજજ્ઞોએ ભાગ લીધો હતો. તો, ૬૦થી વધુ નિષ્ણાત ફેક્લ્ટીઝ દ્વારા પણ બહુ ઉપયોગી માર્ગદર્શન અપાયું હતું. આ પ્રસંગે એનસીપીઆઇડી-૨૦૧૮નાં ઓર્ગેનાઇઝર પ્રમુખ ડો.અભય શાહ અને સેક્રેટરી ડો.ચેતન ત્રિવેદીએ જણાવ્યું હતું કે, નાના બાળકોમાં ઇન્ફેકશનથી થતાં રોગોનું પ્રમાણ ચિંતાજનક હદે વધ્યું છે. એકથી પાંચ વર્ષનાં બાળકોને થતાં ૮૦થી ૯૦ ટકા રોગો ઇન્ફેકશનથી થતા હોય છે, જેમાં ન્યુમોનિયા અને ડાયેરીયા સૌથી વધુ ઘાતક સાબિત થાય છે. તેમણે વધુમાં જણાવ્યું હતું કે, બાળકોને થતાં ઇન્ફેકશનમાં સૌથી વધુ ઝડપથી વાયરલ, બેકટેરીયલ, એલર્જીક, ફન્ગલ સહિતનાં કારણો જવાબદાર હોય છે. આ બધા ઇન્ફેકશનનાં કારણે એકથી પાંચ વર્ષનાં બાળકો ન્યુમોનિયા, ડાયેરીયા, ઓરી, અછબડા, ઉંટાટીયુ, સૂકી ઉધરસ, ખાંસી સહિતનાં રોગો અને બિમારીઓનો ઝડપથી શિકાર બનતા હોય છે.